[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 13.12.2010

COM(2010) 786 τελικό

2009/0059 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

δυνάμει του άρθρου 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη θέση του Συμβουλίου ως προς την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1934/2006 σχετικά με τη θέσπιση χρηματοδοτικού μέσου για τη συνεργασία με τις εκβιομηχανισμένες και τις λοιπές υψηλού εισοδήματος χώρες και εδάφη

2009/0059 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

δυνάμει του άρθρου 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη θέση του Συμβουλίου ως προς την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1934/2006 σχετικά με τη θέσπιση χρηματοδοτικού μέσου για τη συνεργασία με τις εκβιομηχανισμένες και τις λοιπές υψηλού εισοδήματος χώρες και εδάφη

1. Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2009) 197 τελικό 2 – (2009)/0059 COD): | διαβίβαση: 21 Απριλίου 2009 διορθωτικό: 30 Νοεμβρίου 2009, τροποποίηση: 01 Δεκεμβρίου 2009 (έναρξη ισχύος της συνθήκης της Λισαβόνας) |

Ημερομηνία γνωμοδότησης του Κοινοβουλίου, πρώτη ανάγνωση: | 21 Οκτωβρίου 2010. |

Ημερομηνία διαβίβασης της τροποποιημένης πρότασης: | […]. |

Ημερομηνία έγκρισης της θέσης του Συμβουλίου: | 10 Δεκεμβρίου 2010 |

2. Στόχος της πρότασης της Επιτροπής

Στο πλαίσιο της ενδιάμεσης επανεξέτασης των οικονομικών μέσων εξωτερικής δράσης,[1] η Επιτροπή υπέβαλε αυτή την πρόταση για να καλύψει ένα νομοθετικό κενό, δηλαδή το γεγονός ότι η ΕΕ δεν μπορεί να χρηματοδοτεί δραστηριότητες που δεν εμπίπτουν σαφώς στην κατηγορία της Δημόσιας Αναπτυξιακής Βοήθειας (ΔΑΒ) σε σαράντα έξι χώρες εταίρους της ΕΕ σε όλο τον κόσμο.

Αυτό συμβαίνει διότι ο κανονισμός για τον μηχανισμό χρηματοδότησης της αναπτυξιακής συνεργασίας (DCI) (άρθρο 2 παράγραφος 4) αποκλείει μέτρα που δεν τηρούν τα κριτήρια για τη ΔΑΒ, τα οποία καθορίζονται από την Επιτροπή Αναπτυξιακής Βοήθειας του Οργανισμού Οικονομικής Συνεργασίας και Ανάπτυξης (ΟΟΣΑ/ΕΑΒ). Δεν υφίσταται άλλη βασική πράξη που να επιτρέπει τη χρηματοδότηση μέτρων μη επιλέξιμων ως ΔΑΒ στις αναπτυσσόμενες χώρες που εμπίπτουν στο πλαίσιο του DCI.

Ως εκ τούτου, ορισμένα είδη ενεργειών έπρεπε να χρηματοδοτηθούν εκτός του DCI στο πλαίσιο των προπαρασκευαστικών ενεργειών που δημιουργήθηκαν στον προϋπολογισμό από το Ευρωπαϊκό Κοινοβούλιο για αυτόν τον σκοπό (ήτοι επιχειρηματικές και επιστημονικές ανταλλαγές με την Ινδία και την Κίνα, συνεργασία με χώρες της ομάδας μεσαίου εισοδήματος στην Ασία και τη Λατινική Αμερική). Αυτές οι προπαρασκευαστικές ενέργειες έληξαν το 2009. Τότε, είχε επιτευχθεί συμφωνία μεταξύ της Επιτροπής και των προέδρων των σχετικών επιτροπών του ΕΚ, βάσει της οποίας οι ευρωπαίοι φοιτητές και καθηγητές που συμμετέχουν στο εξωτερικό τμήμα του Erasmus Mundus θα χρηματοδοτούνται από τον DCI μόνο μέχρι το τέλος του 2009. Η κάλυψη του κενού θα πρέπει επίσης να εξασφαλίσει ότι μπορούν να χρηματοδοτηθούν ορισμένα ενεργειακά έργα και δραστηριότητες δημόσιας διπλωματίας που δεν θα είναι επιλέξιμα ως ΔΑΒ (π.χ. στην Ασία, Κεντρική Ασία και Ιράκ/Ιράν).

Η πρόταση περιορίζεται χρονικά στην περίοδο 2010-2013 και περιορίζεται ως προς το πεδίο εφαρμογής της όσον αφορά το περιεχόμενο της πολιτικής της και τις δημοσιονομικές επιπτώσεις. Δεν προδικάζει οποιεσδήποτε μελλοντικές προτάσεις για τη νέα γενεά χρηματοδοτικών μέσων εξωτερικών σχέσεων βάσει του επόμενου δημοσιονομικού πλαισίου.

3. Παρατηρήσεις σχετικά με τη θέση του Συμβουλίου

3.1. Γενικές παρατηρήσεις σχετικά με τη θέση του Συμβουλίου σε πρώτη ανάγνωση

Η Επιτροπή μπορεί να δεχθεί τη θέση του Συμβουλίου που είναι αποτέλεσμα εποικοδομητικών διαπραγματεύσεων μεταξύ των τριών θεσμικών οργάνων. Η θέση αυτή συνάδει με τους ουσιώδεις στόχους και τη βασική προσέγγιση της αρχικής πρότασης της Επιτροπής.

Διενεργήθηκαν διαπραγματεύσεις επί συμβιβαστικού κειμένου αρχικά μεταξύ του Κοινοβουλίου, του Συμβουλίου και της Επιτροπής για την επίτευξη συμφωνίας στην πρώτη ανάγνωση του Κοινοβουλίου που στην αρχή προβλεπόταν για τον Ιούνιο του 2010. Προς τούτο, πραγματοποιήθηκαν τριμερείς συζητήσεις στις 13 Απριλίου και στις 5 Μαΐου. Ωστόσο, δεν κατέστη δυνατή η επίτευξη συμφωνίας τον Ιούνιο ή τον Ιούλιο λόγω των ειδικών θεμάτων που αναφέρονται κατωτέρω.

3.2. Κύρια χαρακτηριστικά της διαπραγματευθείσας κοινής θέσης

Η θέση του Συμβουλίου αντανακλά τα ακόλουθα βασικά στοιχεία:

- Είναι προς το συμφέρον της Ένωσης να εμβαθύνει ακόμα περισσότερο τις σχέσεις της με τις αναπτυσσόμενες χώρες σε τομείς όπως οι οικονομικές, εμπορικές, πανεπιστημιακές, επιχειρηματικές και επιστημονικές ανταλλαγές – δραστηριότητες που παρότι είναι προς το συμφέρον της ΕΕ, δεν πληρούν τις προϋποθέσεις για τη ΔΑΒ.

- Ο μηχανισμός θα χρηματοδοτήσει μέτρα τα οποία κατ’ αρχήν δεν πληρούν τις προϋποθέσεις για τη ΔΑΒ.

3.3. Ειδικά θέματα (τροπολογίες του Κοινοβουλίου που δεν γίνονται δεκτές από το Συμβούλιο):

- Πράξεις κατ’ εξουσιοδότηση (άρθρο 290 της ΣΛΕΕ) : το Κοινοβούλιο επιδιώκει με τις τροπολογίες κατά την πρώτη ανάγνωσή του να εφαρμόσει τη διαδικασία αυτή στην έγκριση εγγράφων πολυετούς στρατηγικής από την Επιτροπή. Παρά τις μακροσκελείς και έντονες διαπραγματεύσεις (συγκεκριμένα, πραγματοποιήθηκαν τριμερείς συζητήσεις στις 2 Φεβρουαρίου, 23 Μαρτίου και 20 Οκτωβρίου) δεν κατέστη δυνατή η επίτευξη συμφωνίας γι’ αυτό το θέμα. Το Συμβούλιο δεν δέχθηκε αυτές τις τροπολογίες στις θέσεις του κατά την πρώτη ανάγνωση. Η Επιτροπή είναι έτοιμη να συνεχίσει τις προσπάθειες για τον συμβιβασμό των θέσεων των θεσμικών οργάνων και την εξεύρεση τρόπου για την αντιμετώπιση των ουσιαστικών ανησυχιών που εκφράζονται έμμεσα στις τροπολογίες του Κοινοβουλίου, εξασφαλίζοντας ιδίως ότι το Κοινοβούλιο μπορεί να ασκεί τη δέουσα εποπτεία όσον αφορά τη διατύπωση των στρατηγικών εξωτερικής συνεργασίας και την ορθή υλοποίηση των εξωτερικών δημοσιονομικών μέσων.

- Άρθρο 16 για το ποσό δημοσιονομικής αναφοράς: το Κοινοβούλιο ενέκρινε τροπολογία σε αυτό το άρθρο την οποία δεν δέχθηκε το Συμβούλιο κατά την πρώτη ανάγνωσή του, προτιμώντας τη διατήρηση του κειμένου που είχε προτείνει αρχικά η Επιτροπή. Η Επιτροπή υποστηρίζει τη θέση του Συμβουλίου διότι αυτή αντανακλά το τυποποιημένο κείμενο για τα ποσά δημοσιονομικής αναφοράς, το οποίο περιλαμβάνεται σε κάθε δημοσιονομικό μέσο. Ωστόσο, για να διευκολύνει τη συμφωνία και να διαβεβαιώσει εκ νέου τα θεσμικά όργανα, η Επιτροπή είναι έτοιμη να προβεί στην επισυναπτόμενη δήλωση.

4. Συμπέρασμα

Η θέση του Συμβουλίου ενσωματώνει ένα συμβιβαστικό κείμενο κατόπιν διαπραγματεύσεων που αντανακλά σε μεγάλο βαθμό τα αιτήματα και τις τροπολογίες του Ευρωπαϊκού Κοινοβουλίου κατά την πρώτη ανάγνωση. Επομένως, η Επιτροπή μπορεί να δεχθεί τη θέση του Συμβουλίου κατά την πρώτη ανάγνωση.

Μέσο για τις εκβιομηχανισμένες χώρες – Com (2009) 197 τελικό

Δήλωση της Επιτροπής σχετικά με το άρθρο 16

Ο κανονισμός αντιμετωπίζει το θέμα της στήριξης ορισμένων δραστηριοτήτων μη Δημόσιας Αναπτυξιακής Βοήθειας (ΔΑΒ) σε χώρες που καλύπτονται από τον μηχανισμό χρηματοδότησης της αναπτυξιακής συνεργασίας (κανονισμός DCI αριθ. 1905/2006). Ο κανονισμός προτίθεται να επιλύσει οριστικά το θέμα αυτό.

Η Επιτροπή βεβαιώνει εκ νέου ότι η εξάλειψη της φτώχειας, συμπεριλαμβανομένης της επιδίωξης των αναπτυξιακών στόχων της χιλιετίας, είναι ο κύριος στόχος της αναπτυξιακής της συνεργασίας και εξακολουθεί να αποτελεί προτεραιότητα.

Η Επιτροπή υπενθυμίζει ότι το ποσό δημοσιονομικής αναφοράς το οποίο καθορίζεται στο άρθρο 16 για χώρες που αναφέρονται στο παράρτημα ΙΙ θα εκτελεσθεί με τη χρήση ειδικών γραμμών του προϋπολογισμού οι οποίες προορίζονται για δραστηριότητες που δεν υπάγονται στη Δημόσια Αναπτυξιακή Βοήθεια.

Περαιτέρω, η Επιτροπή βεβαιώνει την πρόθεσή της να σεβαστεί το ποσό δημοσιονομικής αναφοράς που καθορίζεται στο άρθρο 38 του μηχανισμού χρηματοδότησης της αναπτυξιακής συνεργασίας (κανονισμός αριθ. 1905/2006) για την περίοδο 2007-2013 καθώς και τις διατάξεις του ίδιου κανονισμού που αφορούν την τήρηση των κριτηρίων για την ΔΑΒ. Υπενθυμίζει ότι με βάση τον τρέχοντα δημοσιονομικό της προγραμματισμό, θα υπάρξει υπέρβαση αυτού του ποσού το 2013.

Στο πλαίσιο αυτό, η Επιτροπή σκοπεύει να προτείνει σχέδια προϋπολογισμών που εξασφαλίζουν πρόοδο στην αναπτυξιακή βοήθεια για την Ασία και τη Λατινική Αμερική βάσει του κανονισμού DCI αριθ. 1905/2006 για την περίοδο μέχρι το 2013 ώστε να μην επηρεαστούν τα ποσά που προβλέπονται επί του παρόντος για την ΔΑΒ, δυνάμει του DCI και του προϋπολογισμού της ΕΕ γενικότερα.

[1] Ανακοίνωση της Επιτροπής στο Ευρωπαϊκό Κοινοβούλιο και το Συμβούλιο: Ενδιάμεση επανεξέταση των οικονομικών μέσων εξωτερικής δράσης COM(2009) 196 τελικό της 21.4.2009